Nafarroako Parlamentuko Osasun Batzordeak, 2017ko azaroaren 3an egindako bileran, honako erabaki hau onetsi zuen: “Erabakia. Horren bidez, Nafarroako Gobernua premiatzen da Osasun Mentalaren 2012-2016 aldirako Plan Estrategikoaren ebaluazioa egin dezan gehienez ere sei hilabeteko epean, Osasun Mentalari buruzko Foru Plan berri bat aurkez dezan gehienez ere urtebeteko epean, eta abenduaren 13ko 21/2010 Foru Legearen ebaluazioa egin dezan”.

Legebiltzarreko Erregelamenduko 114. artikuluan ezarritakoa betez, aipatu erabakia Nafarroako Parlamentuko Aldizkari Ofizialean argitara dadin agintzen dut. Hona testua:

“Nafarroako Parlamentuak Nafarroako Gobernua premiatzen du:

1. Osasun Mentalaren 2012-2016 aldirako Plan Estrategikoaren ebaluazioa egin dezan gehienez ere sei hilabeteko epean.

2. Ebaluazio hori eta ebidentzia zientifiko berriak oinarri, plan estrategiko berri bat egin dezan unibertsaltasunaren, ekitatearen, efizientziaren, elkartasunaren eta integrazioaren printzipioei jarraikiz.

Plan berri horrek gaixotasun mentalei aurre egiteko ikuspegi multidimentsionala eta erantzun multiprofesionala jaso behar ditu, bai eta orientazio asistentzial komunitario bat ere, behar bezalako zainketa-jarraitutasunarekin, etxe barruan beharrezkoa den laguntzarekin eta babesarekin, instituzionalizazioaren ordezko prestazioekin eta zerbitzuekin, eta baitezpadako eginkizuna emanez esku-hartze psikologiko eta psikosozialei nahiz prebentzio-lanari, pobretze terapeutikoa eta erantzun farmakologikoa tresna nagusia izatea salatuz.

Plan honek krisi-kasuetako esku-hartzeak gizatiarrago egiteko prozedurak eta suizidioaren prebentziorako arreta jarraitua bilatuko ditu.

Plan horrek bideragarri izateko behar adina baliabide eduki beharko lituzke (giza baliabideen arloko beharrak, horien behar bezalako gaikuntza, gizartearen eta gaixoen parte-hartzea, eta ikerkuntza).

3. Nafarroako Parlamentuan aurkez dezan, gehienez ere urtebeteko epean, Osasun Mentalari buruzko Foru Plan berri bat, adituen, gaixoen eta senitartekoen edo horien ordezkaritza-entitateen parte-hartzearekin egina.

4. Osasunbidea-Nafarroako Osasun Zerbitzuko Osasun Mentaleko Zuzendaritzaren egitura organikoa ezarri zuen Nafarroako Osasun Mentalari buruzko abenduaren 13ko 21/2010 Foru Legearen ebaluazioa egin dezan, foru lege horretako bosgarren xedapen gehigarriak ezartzen duen bezala”.

Iruñean, 2017ko azaroaren 6an.

Lehendakaria: Ainhoa Aznárez Igarza